# La Chunga

Micaela Flores Amaya, coneguda com La Chunga (Marsella, 1938 - 3 de gener de 2025), fou una bailaora gitana, que des de l'edat d'un any va viure a Barcelona. Una de les figures més rellevants d'aquest tipus de dansa a Catalunya, va ser musa de nombrosos artistes de la talla de Dalí o Picasso, i escriptors, com ara Rafael Alberti.
També va fer d'actriu al cinema i va exposar regularment pintures d'estil naïf amb temàtica flamenca. Les seves pintures són de colors vius i hi solen aparèixer gitanes ballant, tot i que a algunes també hi ha homes, sempre gitanos. En 2009 va rebre el Premi de Cultura Gitana 8 d'abril, en la Categoria de Pintura i Arts Plàstiques.
L'any 2010 li va ser diagnosticat un càncer de pulmó, fet que la va fer deixar el ball.

## Formació

La Chunga va néixer en una família de gitanos andalusos quan estaven de pas a Marsella. Quan ella tenia un any van marxar a Barcelona, on es van quedar. Allà la seva família i els altres gitanos l'anomenaven La Chunga, nom amb què es donaria a conèixer al món de l'espectacle. Ja als sis anys, en la postguerra, recorria bars i mercats bracejant amb els peus descalços per intentar aconseguir alguna moneda.

## Carrera professional

Sent ella encara molt joveneta, el pintor Francisco Rebés es va fixar en la seva manera de ballar i va exercir la seva influència perquè la contractessin al cabaret El Emporium de Barcelona, on es va donar a conèixer i va tenir ràpidament molt èxit. L'any 1956, Pastora Imperio la va contractar per al seu tablao de Palamós. Més tard actuaria a Madrid, Las Vegas, Nova York, etc. Als Estats Units va coincidir amb Margarita Cansino, filla d'un conegut professor de dansa espanyola a Barcelona, i aquesta va obrir les portes a La Chunga perquè pogués actuar a dues pel·lícules a Hollywood. L'any 1958 va tornar a Barcelona per a actuar al Gran Teatre del Liceu i començar una gira que la portaria pels cinc continents. Va inaugurar el tablao barceloní El Cordobés i al cap d'uns anys va actuar al mític Café de las Chinitas de Madrid. L'any 1959 va participar en la pel·lícula De espaldas a la puerta, dirigida per José María Forqué.
L'any 1965, llavors ja premiada amb la medalla d'or del Círculo de Bellas Artes de Madrid, va participar en un festival organitzat a Brussel·les per la UNESCO, i ja en la dècada de 1970, va participar en la pel·lícula La ley de una raza, de José Luis Gonzalvo. Temps després, però, va deixar la dansa per a dedicar-se completament a la pintura.

## Filmografia parcial

* 1959: De espaldas a la puerta, de José María Forqué
* 1961: El último verano, de Juan Bosch
* 1969: La ley de una raza, de José Luis Gonzalvo
* 1978: Ciertos reflejos: La Chunga, de Mario Gómez Martín (televisió)
* 1988: Nosferatu a Venezia, d'Augusto Caminito i Mario Caiano

## Premis i honors

* Medalla d'Or del Círculo de Bellas Artes de Madrid
* Medalla d'Or de l'Associació de la Premsa de Sevilla
* Trofeu Delfín d'Alacant
* Premi de l'Ajuntament d'Alacant
* Premi Cidale de los Almendros

## Referències

* ↑ Dansa espanyola Arxivat 2013-09-26 a Wayback Machine. Culturcat, Generalitat de Catalunya
* 1 2 3 4 La Chunga Museu del Poble Gitano a Catalunya
* ↑ La Chunga: 'Este cáncer no va conmigo. Intento no pensar en él y la pintura me ayuda' a El Mundo, 26/9/2011 (castellà)
* 1 2 3 4 5 Ríos Vargas, 2002, p. 120.
* 1 2 Letras gitanas para periodistas. Manual para medios de comunicación, de l'Instituto de Cultura Gitana, 2011 (castellà)
* ↑ Fernández, F. «“Soy gitana gitana, de las de ir con el carro por los pueblos”». La Crónica de León [Consulta: 28 gener 2014]. «Còpia arxivada». Arxivat de l'original el 2014-02-19. [Consulta: 28 gener 2014].
* ↑ La Chunga a El arte de vivir el flamenco (castellà)

## Bibliografia

* Ríos Vargas, Manuel. Antología del baile flamenco. Sevilla: Signatura Ediciones de Andalucía, 2002. ISBN 9788495122490.

## Enllaços externs

* La Chunga Arxivat 2014-01-08 a Wayback Machine. a Flamenco.world.com (castellà)